“ส.ว.” พิจารณา พ.ร.ก. 4 ฉบับ 1-2 มิ.ย. หลังผ่านสภาฯฉลุย คาดลงมติได้ ภายในเที่ยงพรุ่งนี้!
"สมาชิกวุฒิสภา" พิจารณา พ.ร.ก. 4 ฉบับ 1-2 มิ.ย. หลังผ่านสภาฯฉลุย คาดลงมติได้ ภายในเที่ยงพรุ่งนี้! 
"สมาชิกวุฒิสภา" พิจารณา พ.ร.ก. 4 ฉบับ 1-2 มิ.ย. หลังผ่านสภาฯฉลุย คาดลงมติได้ ภายในเที่ยงพรุ่งนี้!
1 มิ.ย. 2563

นายพรเพชร วิชิตชลชัย ประธานวุฒิสภา (ส.ว.)​ เปิดเผยถึงกรอบเวลาการพิจารณา พ.ร.ก. 4 ฉบับ ที่สภาผู้แทนราษฎรพิจารณาเสร็จแล้วว่า วุฒิสภาวางกรอบการพิจารณาไว้ 2 วัน คือ 1-2 มิ.ย.63
โดยแบ่งเป็นพิจารณา พ.ร.ก. กู้เงิน 3 ฉบับ แบบ 3 วาระรวด และลงมติเป็นรายฉบับ ซึ่งมีสมาชิกวุฒิสภาแสดงความประสงค์อภิปรายรวม 48 คน จัดสรรเวลาอภิปรายให้คนละ 10-20 นาที รวมเวลาประมาณ 9 ชั่วโมง 30 นาที โดยมีการจัดลำดับไว้แล้ว แต่หากสมาชิกจะสลับกันก็สามารถทำได้ และคาดว่าจะสามารถลงมติได้ภายในเวลา 12.00 น. ของวันพรุ่งนี้ (2 มิ.ย.)
จากนั้น จะเข้าสู่การพิจารณา พ.ร.ก. ว่าด้วยการประชุมผ่านสื่ออิเล็กทรอนิกส์ พ.ศ. 2563 ต่อทันที โดยเชื่อว่าสมาชิกจะเข้าประชุมและลงมติกันอย่างพร้อมเพรียง
ทั้งนี้ การประชุมในแต่ละวันจะเสร็จสิ้นก่อนเวลา 20.00 น. ซึ่งอนุญาตให้สมาชิกออกมาฟังการประชุมด้านนอกห้องประชุมได้ โดยติดตามการประชุมผ่านการถ่ายทอดสดทางสถานีโทรทัศน์
นอกจากนี้ นายพรเพชร ยังกล่าวถึงการตั้งคณะกรรมาธิการติดตามตรวจสอบการใช้เงินจาก พ.ร.ก. กู้เงิน ของวุฒิสภาว่า วุฒิสภาไม่สามารถตั้งได้ แต่ส่วนตัวมองว่าเป็นอำนาจของสภาฯ หากจะตั้งคณะกรรมาธิการวิสามัญตรวจสอบควบคู่ไปกับหน่วยงานของรัฐบาล